
Deltakelse på skirenn er GØY. Dette er noen gode råd for dere som er nye i skiklubben og er ukjent med det å delta med barna i skirenn.

Følg med på www.hamar-skiklubb.no
Skirenn finner du i venstremargen. Der velger du Skirenn, Klubb-krets-landsrenn.
På denne siden står det informasjon om klubbrenn på Gåsbu, Prioriterte renn og krets- og landsrenn.
Prioriterte renn er skirenn hvor Hamar Skiklubb dekker startkontingenten for alle medlemmer av Hamar Skiklubb født i perioden 1998-2006.

Påmelding til skirenn (husk påmeldingsfrist): 
Gå inn på http://www.skiforbundet.no/langrenn/Skirenn/Sider/Terminlistevisning.aspx og finn datoen og rennet du ønsker. Klikk deretter på «Meld på», og da kommer du inn på www.minidrett.no 
Du kan også gå direkte inn på www.minidrett.no, og finne det aktuelle rennet her. Bruk terminlisten over for å finne aktuelle skirenn.  Her kan du klikke direkte på rennet, og få opp mer informasjon om hvor rennet er, hvor mange som er påmeldte etc. Det er også link til terminlista på hjemmesiden under skirenn.

Logg inn på Min Idrett med: Brukernavn og Passord
NB! Alle som er nyinnmeldte i langrennsgruppa skal ha fått tilsendt brukernavn og passord til Min Idrett ved registrering. Dersom du har glemt brukernavn og passord, trykk på Glemt passord, og du får dette tilsendt til din epostadresse. Bruk litt tid på å bli kjent med nettfunksjonen. Ved problemer: minidrett@idrettsforbundet.no. Husk å oppgi fullt navn, fødselsdato og e-postadresse.

Dagen før skirennet:
Sjekk eksakt starttidspunkt (finnes på startlistene som legges ut på nettet 1-2 dager før rennet)

Dette bør du gjøre med skiene kvelden før: 
Sjekk værmeldingen og bestem skiprepareringen ut fra værprognosen.
· Preparer skiene ferdig med fartssmurning /glider.  
· Festesmøring: 
1. rubb opp festesonen med sandpapir, 
2. varm inn voks normalt blå-ekstra, med strykejern.  Ved ekstra slitasje (is og skareføre) benyttes et syltynt lag med blått klister
3. la skiene stå til avkjøling minimum 45 minutter
4. legg eventuelt på festevoks (hvis værprognosene tilsier det)

Kan du ikke gliding eller smøring av ski, anbefaler vi å delta på smørekurs i regi av klubben eller en av byens sportsbutikker. Spør også gjerne erfarne medlemmer i klubben om tips. Det finnes også gode bøker om smøring av ski hos bokhandleren. 

Bekledning: Finn fram alt tøy og skiutstyr. Ha med godt med tøy, inkludert dynejakke og gode votter. De varme klærne er gode å ha under oppvarming og etter løpet.
Konkurransebekledning: Erfaringer tilsier at tynt ullundertøy fungerer meget bra! Da trenger de ikke så mye over. Hvis det er kaldt (minus 10-14), bruker vi heller to lag ullundertøy enn ett tykt lag over. Lurt å bruke «Buff». For de yngste utøverne er en overtrekksdress fin som konkurransetøy. Etter hvert som løperne blir eldre, kan det være greit å bruke skidress. Under selve løpet bør de ikke ha for mye klær, men selvfølgelig tilstrekkelig.

Snakk gjerne litt med barnet om skirennet, hva hun/han føler og forventer. Oppmuntre barna til innsats og gleden ved å delta. Spør om aktiviteten var morsom og spennende, ikke fokuser på resultatet. Det viktigste er at barnet ditt trives og har det gøy, sammen med venner. 

Konkurransedagen:
Samlingspunkt på stadion: Det kan være greit å komme ca. 1,5 timer før starttidspunkt. Se etter Hamar Skiklubbs drakter og vimpel som kan fortelle hvor skiklubben har «base» og hvor startnumrene finnes. (Førstemann fra klubben henter pose med alle startnumrene for klubben på rennkontoret). Hvis det er brikker for tidtaking, blir disse satt på beinet til løperne av funksjonærer ca. 5 min før start i det løperne går inn i startsonen. (Gjelder eldre utøvere, eller renn med stor deltakelse).

Dette bør du gjøre med skiene før start konkurransedagen:
· Børste glidsonene på skia (hvis nødvendig)
· Festesmøring: legg dagens smøring, 2-4 tynne lag, hvert lag korkes ut jevnt 

Skismøring: Legg dagens festesmøring før gjennomgang av løypa. Du kan få innspill til hvordan smøre og hva som er anbefalt skismøring av trenere og ledere i klubben. Det finnes også skismøring å få dersom det skulle være at du mangler dette. Det beste for barnet er at du tar del i smøringen av skiene selv, da blir du trygg og får erfaring selv på hvordan dette skal gjøres og det blir lettere å smøre skiene til neste familietur, trening eller konkurranse.

Mat og drikke: Drikk gjerne litt varm saft eller liknende, mange barn starter dessverre litt for dehydrert. Ha også med en liten matpakke, særlig hvis det er lenge siden frokost. Dersom utøveren sliter med hold (”sting i siden”), bør man imidlertid unngå å spise eller drikke mye like før konkurransen. En kontrollert åpning kan også hjelpe. Prøv dere litt frem og finn ut hva som fungerer.

Gå gjennom løypa sammen. Fint å legge vekt på at det er viktig å ha krefter helt til mål, slik at barnet åpner passe hardt. Mange barn har fått negative opplevelser av skirenn nettopp fordi de har åpnet for hardt og er helt utslitt midtveis i løpet. Sjekk en ekstra gang om smurningen er ok.

Prøv å få barna til å varme litt opp. Jogging med staver er et fint alternativ, hvis det er vanskelig å varme opp på ski. Ta av ekstratøyet ca. 5-8 min før start, men litt avhengig av hvor kaldt det er.
Så er det bare å gi noen oppmuntrende ord, f.eks. ønske lykke til og ha det GØY. 

Etter løpet kan det være fint at oppmuntring og tilbakemeldinger gjøres i forhold barnets deltakelse og innsats. Dette kan være utfordringer i skirennet og barnets løsninger av disse, for eksempel en mestringen av en spennende sving og bratt bakke eller staking hele veien inn til Mål. Vær tilbakeholden med å kommentere resultater og sammenlikninger med prestasjonene til andre løpere.

Norges skiforbunds retningslinjer for langrenn og god oppførsel:
· Alle skal sitte igjen med gode skiopplevelser, enten det er på trening, samling eller i konkurranse - bruk derfor positive uttrykk og unngå ukvemsord!
· Vi heier på alle utøvere, uansett klubb, ferdighet og alle når vi står langs løypa.
· Vi respekterer arrangørens, funksjonærens og TDs avgjørelser og regler, og forholder oss til dette.
· Vi bidrar til fornuftig holdning hva gjelder skiutstyr til barn. Dette betyr at en unngår de dyreste produktene for yngre utøvere.
· Konkurranseløypa er for de som konkurrerer. Ha respekt for konkurrentene.
· Det er forbudt å løpe etter utøvere, uansett alder i mer enn 30 meter.
· Klager under konkurranse skal rettes skriftlig til TD.


Vi sees på skirenn!!

